**ELŐTERJESZTÉS**

**Szombathely Megyei Jogú Város Közgyűlésének 2023. október 26-i ülésére**

**Javaslat a szombathelyi identitást erősítő kampánnyal kapcsolatos döntés meghozatalára**

Szombathely Megyei Jogú Város a Központi Statisztikai Hivatal 2021. évi adatai alapján az ország tizedik legnépesebb vidéki városa. 2021. január 1-én 78 324 fő volt a város állandó lakosságának száma. A szombathelyi az ország harmadik legtöbb helységet magába foglaló településegyüttese. A 817 km² kiterjedésű térség Vas vármegye területének és településeinek egynegyedét öleli fel. Itt él a vármegye lakosságának csaknem fele.

Szombathely népességének alakulása változatos képet mutat, összességében követi Magyarország urna alakú, elöregedő-fogyó korfájának változását. A város lakosságának több éve tartó, folyamatos elöregedése, mint tendencia, a jövőben is erőteljesen folytatódni fog. Nincs jele annak, hogy az öregedési index emelkedése lassulna, ennek pedig egyenes arányú következménye lesz, hogy néhány évtized múlva az idősek a város lakosságának negyedét fogják kitenni, ugyanakkor a gyermekkorúak csupán a népesség egytizedét.

A Központi Statisztikai Hivatal adatai alapján a 2016. évi 78 025 fős bázisévhez képest a 2018. évben 78 407 főre, a 2019. évben 78 591 főre emelkedett Szombathely állandó lakónépességének a száma. Ezt követően kismértékű lakosságszám csökkenés mutatkozott, mivel a 2020. évben 78 324 főre, a 2021. évben 77 970 főre csökkent a város lakosságszáma. A legfrissebb adatok alapján a népességfogyás lassú üteme nem változott, mivel 2022. január 1-jén 74 623 fő élt a városban, 2023. július 1-én pedig 73 931 fő. A népesség nemenkénti összetételét vizsgálva az országos tendenciához hasonlóan a nők magasabb arányban vannak jelen, mint a férfiak. Az életkort tekintve a 2023. júliusában 12 543 fő 0-18 év közötti személy élt a városban, ezzel szemben a 19-64 év közötti aktív korúak száma 44 043 fő volt, a 65 év felettiek száma pedig 17 345 főt tett ki.

A népességadatokból látszik, hogy az élve születések alacsony száma nem képes ellensúlyozni a társadalom folyamatos elöregedését. További kihívásként jelentkezik az alacsony születésszám mellett a fiatal generációk megtartása, a fiatalok elvándorlásának mérséklése, hiszen a korösszetétel alapján a helyi lakosság mind a férfiak, mind a nők esetében elöregedő. Az öregedési index a 2017. évben 1,43 volt, azaz 1,43 fő 65 éves vagy annál idősebb személy jutott 1 fő 14 éves vagy annál fiatalabb szombathelyi lakosra. Az öregedési index értéke a 2020. évben 1,63, 2021-ben pedig már 1,69 volt, ami a város népességének elöregedését mutatja. A 2022. évben javulás mutatkozott, mivel az öregedési index értéke 1,60 volt, amely a gyermekkorúak arányának kismértékű növekedését jelzi a városban.

Szombathely a Kárpát-medence egyetlen 2000 éve folyamatosan lakott települése. Önmagában ez a tény bizonyítja mindenkori lakóinak mély elköteleződését szülőhelyük, lakóhelyük iránt. Szombathely évezredeken át fontos volt lakóinak, dolgoztak fennmaradásáért, fejlődéséért, mely törekvésük egybeforrt saját egyéni boldogulásukkal is. A valamikor itt élők életközösségének máig ható kohéziós ereje a tenni akarásban, a közösségi felelősségvállalásban, és a hagyományok ápolásában gyökerezett. Szombathelyinek lenni sajátos lélekállapot, büszkeséggel teli attitűd, amely a XXI. században gazdag történelmi múltunk felvállalása, híres szülötteink emlékének ápolása, a Szombathelyen élők összetartozásának erősítése útján valósul meg.

Fontos a szülőföld megtartó erejének erősítése. Azért, hogy továbbra is Szombathelyen, illetve környékén éljenek, dolgozzanak, tanuljanak a polgárok, az elvágyódás érzését lehetőségeink szerint csökkenteni kell. A fiatalok, ha a város határain kívül végzik tanulmányaikat, fontos, hogy tudatosuljon bennük, hogy szülővárosuk egy olyan lehetőségekkel teli hely, ahová érdemes visszatérniük.

Előzőekre tekintettel Szombathely Megyei Jogú Város Közgyűlése a 334/2017. (XII.14.) Kgy. számú határozatával elhatározta, hogy új, szombathelyi identitást erősítő programot kíván indítani, majd a 149/2018. (VI.25.) Kgy. sz. határozatával elfogadta a szombathelyi identitást erősítő program I. ütemét, amelyből az alábbiak kerültek megvalósításra:

* 2018. évtől a Csónakázó-tó szigetén az adott évben született szombathelyi gyermekek tiszteletére „Születések Fája” kerül elültetésre a Gyermekek Világnapján, minden év szeptember 20. napján,
* 2019. január 1. napjától a szombathelyi gyermekek részére „Babaköszöntő csomag” kerül átadásra, amely ezüstkanalat, valamint a város polgármestere által kiállított „Polgár-levelet” tartalmazza,
* Szombathely város legrégebbi (1607.) eredetiben fennmaradt városi kiváltságlevél hasonmás kiadásának, valamint Schönvisner István „Antiquitatum et Historiae Sabariensis” című könyvének (folyamatban lévő) magyar nyelven történő megjelentetése,
* utcanév-táblák mellé olyan táblák kihelyezése, amelyek történelmi jellegű információkat tartalmaznak az adott utcákkal kapcsolatban, vagy azokról, akikről/amikről az utcák elnevezésre kerültek. Kisfaludy Sándorról és Szelestey Lászlóról a tábla már kihelyezésre került.

Szombathely Megyei Jogú Város Közgyűlése a 103/2023. (III.30.) Kgy. számú határozat határozatával elfogadta a szombathelyi identitást erősítő program kiterjesztését, amely az alábbiak szerint valósult meg:

1. A szombathelyi óvodában óvodai nevelést kezdő kiscsoportosok részére egy **„oviscsomag”** került átadásra. A csomag tartalmaz egy tornazsákot, kéztörlőt és kulacsot, Ludovicus, a város kabalafigurájának lenyomatával. A szombathelyi óvodákban óvodai nevelést kezdő kiscsoportosok 2023. szeptemberében így összesen 567 darab csomagot vehettek át.
2. Szintén meghatározó esemény a házasságkötés, amelyhez az önkormányzat gratulál a házasulandó párnak, egy **„városi nászajándékkal”**. Az anyakönyvvezetők a pároknak egy ezüstözött képkeretet adnak át, amelyben a város gratulációja van elhelyezve. 2023-ban eddig 130 darab ezüstözött képkeret került átadásra a házasulandó párok részére.
3. **Szombathely Fal 2023**: Szombathely „tabló” elkészítése szombathelyi polgárok fotóival, a Göncz Árpád teret és az Iseumot elválasztó üvegfalak (Iseum felőli) oldalára történő elhelyezéssel. A tabló kivitelezése - „SzombathelyPortré 2024” elnevezéssel - jelenleg folyamatban van.
4. **Szombathelyi hétköznapi hősök**: évente egy magánszemély jelölhető a „díjra”, aki a környezete megítélése szerint sokat tesz a közösségért, a szombathelyi emberekért. A díj átadására az Érezd Szombathelyt! programsorozat keretében a teraszkoncertek első koncertnapján ünnepélyes keretek között került sor. A díjat 2023-ban Horváth Balázs mentőtiszt kapta.

A program előzményeként került bevezetésre 2013. évben a „Szombathely visszavár” ösztöndíjrendszer is, melynek célja a felsőoktatásban nappali tagozaton tanulmányokat folytató szombathelyi fiatalok számára a lakóhelyükhöz történő kötődés erősítése, a tanulmányaik ideje alatt felmerülő költségek enyhítése, valamint a hiányszakmákban az utánpótlás biztosítása.

Szombathely egy élettel teli város. Szombathely szerethető város. Szombathely mindenkit nemcsak visszavár, de sokat tesz azért, hogy lakói jól érezzék itt magukat. Ezen közös célunk elérése érdekében javaslom a Tisztelt Közgyűlésnek, kérje fel az önkormányzati intézmények és többségi tulajdonú gazdasági társaságok vezetőit, hogy az általuk tervezett vagy megvalósított programokról, rendezvényekről, fejlesztésekről, egyéb, a lakosságot érintő intézkedésekről a lehető legtöbb felületen tájékoztassák a szombathelyieket.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. október „ ”**

**/: Dr. Nemény András :/**

**HATÁROZATI JAVASLAT**

**…./2023. (X.26.) Kgy. számú határozat**

Szombathely Megyei Jogú Város Közgyűlése a szombathelyi identitást erősítő kampánnyal kapcsolatos döntés meghozataláról szóló javaslatot megtárgyalta, és felkéri az az önkormányzati intézmények, többségi tulajdonú gazdasági társaságok vezetőit, hogy az általuk tervezett vagy megvalósított programokról, rendezvényekről, fejlesztésekről, egyéb, a lakosságot érintő intézkedésekről - a költségvetésükben, üzleti tervükben e célra rendelkezésre álló költségvetési forrás terhére - a lehető legtöbb felületen tájékoztassák a szombathelyieket.

**Felelős:** Dr. Nemény András, polgármester

Dr. László Győző, alpolgármester

Dr. Horváth Attila alpolgármester

Horváth Soma alpolgármester

Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője,

önkormányzati intézmények, többségi tulajdonú gazdasági társaságok vezetői/

**Határidő:** azonnal